Document ID: 32012D0045
Publication Date: 2012-01-23

Content:
DEĊIŻJONI TAL-PARLAMENT EWROPEW, TAL-KUNSILL U TAL-KUMMISSJONI
tat-23 ta’ Jannar 2012
li taħtar il-membri tal-Kumitat ta’ Sorveljanza tal-Uffiċċju Ewropew Kontra l-Frodi (OLAF)
(2012/45/UE, Euratom)
IL-PARLAMENT EWROPEW, IL-KUNSILL U L-KUMMISSION EWROPEA,
Wara li kkunsidraw it-Trattat dwar il-Funzjonament tal-Unjoni Ewropea,
Wara li kkunsidraw il-Trattat li jistabbilixxi l-Komunità Ewropea tal-Enerġija Atomika,
Wara li kkunsidraw id-Deċiżjoni tal-Kummissjoni 1999/352/KE, KEFA, Euratom tat-28 ta’ April 1999 li twaqqaf l-Uffiċċju Ewropew Kontra l-Frodi (OLAF) (1), u b’mod partikolari l-Artikolu 4 tagħha,
Wara li kkunsidraw ir-Regolament tal-Parlament Ewropew u tal-Kunsill (KE) Nru 1073/1999 tal-25 ta’ Mejju 1999 (2) u r-Regolament tal-Kunsill (Euratom) Nru 1074/1999 tal-25 ta’ Mejju 1999 (3) dwar investigazzjonijiet immexxija mill-Uffiċċju Ewropew ta’ Kontra l-Frodi (OLAF), u b’mod partikolari l-Artikolu 11(2) ta’ kull wieħed minn dawn ir-Regolamenti.
Billi:
(1)
L-Artikoli 11(2) tar-Regolamenti (KE) Nru 1073/1999 u (Euratom) Nru 1074/1999 jistipulaw li l-Kumitat ta’ Sorveljanza tal-Uffiċċju Ewropew Kontra l-Frodi (OLAF) għandu jkun kompost minn ħames persuni indipendenti u esterni li jkollhom il-kwalifiki meħtieġa biex jinħatru fil-pajjiżi rispettivi tagħhom f’karigi ta’ anzjanità li għandhom x’jaqsmu mal-oqsma ta’ attività tal-Uffiċċju u li dawn il-persuni għandhom jinħatru bi qbil komuni bejn il-Parlament Ewropew, il-Kunsill u l-Kummissjoni;
(2)
Skont l-Artikolu 11(3), il-mandat tal-membri tal-Kumitat ta’ Sorveljanza għandu jkun ta’ tliet snin u jista’ jiġġedded darba;
(3)
Il-membri tal-Kumitat ta’ Sorveljanza maħtura b’effett mit-30 ta’ Novembru 2005 laħqu l-massimu tal-mandat tagħhom. Skont l-Artikolu 11(4) tar-Regolamenti (KE) Nru 1073/1999 u (Euratom) Nru 1074/1999, dawn il-membri baqgħu fil-kariga wara l-iskadenza tal-mandat tagħhom, sakemm jintemm il-proċess tal-ħatra ta’ membri ġodda fil-Kumitat ta’ Sorveljanza. Għalhekk, il-membri ġodda għandhom jinħatru malajr kemm jista’ jkun,
IDDEĊIDEW KIF ĠEJ:
Artikolu 1
1. Il-persuni li ġejjin huma b’dan maħtura membri tal-Kumitat ta’ Sorveljanza tal-Uffiċċju Ewropew Kontra l-Frodi (OLAF) mit-23 ta’ Jannar 2012:
-
Is-Sur Herbert BÖSCH,
-
Is-Sur Johan DENOLF,
-
Is-Sra Catherine PIGNON,
-
Is-Sra Rita SCHEMBRI,
-
Is-Sur Christiaan TIMMERMANS.
2. Jekk xi ħadd mill-persuni msemmija hawn fuq jirriżenja mill-Kumitat ta’ Sorveljanza, imut jew isir inkapaċitat b’mod permanenti, huwa jiġi sostitwit immedjatament mill-ewwel persuna msemmija fil-lista li ġejja, li tkun għadha ma ġietx maħtura fil-Kumitat ta’ Sorveljanza:
-
Is-Sur Jens MADSEN,
-
Is-Sra Cristina NICOARĂ,
-
Is-Sur Tuomas Henrik PÖYSTI,
-
Is-Sur Dimitrios ZIMIANITIS.
Artikolu 2
Fit-twettiq ta’ dmirijiethom, il-Membri tal-Kumitat ta’ Sorveljanza la għandhom ifittxu u lanqas jieħdu struzzjonijiet mingħand xi gvern jew xi istituzzjoni, korp, uffiċċju jew aġenzija.
Huma ma għandhomx jittrattaw kwistjonijiet li fihom, direttament jew indirettament, ikollhom xi interess personali li jista’ jxekkel l-indipendenza tagħhom, u b’mod partikolari, interessi familjari u finanzjarji.
Huma għandhom jittrattaw b’segretezza stretta l-każijiet sottomessi lilhom u d-deliberazzjonijiet tagħhom dwarhom.
Artikolu 3
Il-membri tal-Kumitat ta’ Sorveljanza għandhom jiġu rrimborsati għall-ispejjeż li jistgħu jġarrbu waqt it-twettiq ta’ dmirijiethom, u għandhom jirċievu ħlas kuljum għal kull ġurnata li jqattgħu fil-qadi ta’ dawk id-dmirijiet. L-ammont ta’ dak il-ħlas u l-proċedura ta’ rimbors għandha tiġi ddeterminata mill-Kummissjoni.
Artikolu 4
Il-Kummissjoni għandha tinforma lill-persuni msemmija hawn fuq dwar din id-Deċiżjoni, u għandha tinforma immedjatament lil kull persuna sussegwentement maħtura fil-Kumitat ta’ Sorveljanza skont l-Artikolu 1(2).
Din il-ħatra qed issir skont l-Artikolu 11(2) u (3) tar-Regolament (KE) Nru 1073/1999. Hija mingħajr preġudizzju għal kwalunkwe emenda futura f’dawn id-dispożizzjonijiet li tista’ tiġi adottata mill-Parlament Ewropew u mill-Kunsill, speċjalment il-potenzjal ta’ modifika rigward it-tul tal-mandat tagħhom sabiex jiġi żgurat li jkun hemm il-possibilità li jiġi introdott tiġdid gradwali tal-membri tal-Kumitat.
Artikolu 5
Id-Deċiżjoni tidħol fis-seħħ fit-23 ta’ Jannar 2012.
Magħmul fi Brussell, it-23 ta’ Jannar 2012.

Metadata:
Eurovoc Level 1 Categories: 100144
Eurovoc Level 2 Categories: 100174
Eurovoc Level 3 Categories: 5769
5640
All Eurovoc Categories: 6256
8465